ទាហាន​អាមេរិក​ដែល​សម្លាប់​រង្គាល​ពលរដ្ឋ​អាហ្វហ្គានីស្ថាន​មក​ដល់​គុក​នៅ​អាមេរិក​ហើយ
ព័ត៌មាន​អន្តរជាតិ​សំខាន់​ៗ​ផ្សេងទៀត​សម្រាប់​យប់​ថ្ងៃ​សៅរ​ ទី​ ១៧​ ​ខែ​មិនា។
យោធាអាមេរិកនិយាយថាទាហានអាមេរិកាំងដែលសង្ស័យថាបានបាញ់សម្លាប់ពលរដ្ឋស៊ីវិលអាហ្វហ្គានីស្ថានកាលពីដើមសប្តាហ៍នេះត្រូវបានបញ្ជូនមកដល់គុកយោធានៅភាគកណ្តាលសហរដ្ឋអាមេរិកហើយ។ ជនសង្ស័យម្នាក់ដែលមានឈ្មោះ រូប៊ឺត បេល (Robert Bales) ត្រូវបានគេបញ្ជាក់ថាជាពលបាល ហើយនឹងត្រូវឃុំឃាំងឱ្យនៅតែម្នាក់ឯងក្នុងបន្ទប់មួយនៃពន្ធនាគារដែលមានការការពារសន្តិសុខយ៉ាងខ្លាំងក្នុងបន្ទាយ ហ្វត លីវវ៉ត (Fort Leavenworth) ក្នុងរដ្ឋកាន់សាស។ តុលាការនៅមិនទាន់បានចោទប្រកាន់លោក បេល ដែលមានអាយុ៣៨ឆ្នាំនេះនៅឡើយទេ។ ជនជាតិអាហ្វហ្គានីស្ថានបានអំពាវនាវសុំឱ្យយកខ្លួនបុរសនេះមកកាត់ទោសក្នុងប្រទេសអាហ្វហ្គានីស្ថាន។ កាលពីថ្ងៃសុក្រនេះ មេធាវីស៊ីវិលរបស់លោកបាននិយាយថាកូនក្តីរបស់គាត់ទំនងជាមានអាការៈតានតឹងក្នុងចិត្តក្រោយពីបានឃើញយុទ្ធមិត្តរបស់គេម្នាក់ផ្ទុះមីនដាច់ជើងកាលពីមួយថ្ងៃមុនមានការបាញ់សម្លាប់រង្គាលមនុស្សនៅក្នុងខេត្ត កាន់ ដាហា។ ស.រ.អា៖ លោកប្រធានាធិបតីបារ៉ាក់ អូបាម៉ាបានធ្វើការអំពាវនាវជាថ្មីម្តងទៀតឱ្យសភាជាតិបញ្ឈប់ការឧបត្ថម្ភពន្ធដល់ក្រុមហ៊ុនប្រេងក្នុងខណៈពេលដែលតម្លៃសាំងនៅតែបន្តឡើងថ្លៃ។ លោកប្រធានាធិបតីសហរដ្ឋអាមេរិកបារ៉ាក់ អូបាម៉ា កំពុងផ្តោតលើយុទ្ធនាការឃោសនាបោះឆ្នោតឡើងវិញកាលពីថ្ងៃសុក្រដោយបានជួបជាមួយនឹងក្រុមអ្នករៃអង្គាសប្រាក់ដែលអាចនឹងឧបត្ថម្ភលោកក្នុងទឹកប្រាក់ដ៏ច្រើន។ ក្នុងខណៈពេលនេះដែរក្រុមសាធារណរដ្ឋដែលសង្ឃឹមថានឹងផ្តួលលោកប្រធានាធិបតីកំពុងសម្លឹងឆ្ពោះទៅការប្រកួតប្រជែងជាច្រើនទៀតដើម្បីទទួលបានការតែងតាំងពីគណបក្ស។ ប្រទេសទីម័រខាងកើតបានរៀបចំការបោះឆ្នោតជ្រើសរើសប្រធានាធិបតីជាលើកទីពីរហើយនៅថ្ងៃសៅរ៍នេះ ចាប់តាំងពីទទួលបានឯករាជ្យពីប្រទេសឥណ្ឌូនេស៊ី កាលពីខែឧសភាឆ្នាំ២០០២។ អាជ្ញាធរហ្វីលីពីនបាននិយាយកាលពីថ្ងៃសៅរ៍ថាខ្លួននឹងដាក់លក់ដេញថ្លៃវិមានពីររបស់អតីតមេដឹកនាំផ្តាច់ការ លោក ហ្វឺឌីណង់ ម៉ាកូស (Ferdinand Marcos) ក្នុងតម្លៃយ៉ាងតិចណាស់ក៏៧,៣លានដុល្លារដែរ។ នេះបើតាមសេចក្តីរាយការណ៍របស់ទីភ្នាក់ងារព័ត៌មានបារាំង AFP។ របាយការណ៍របស់ក្រុមទីបេត៍ដែលកំពុងរស់នៅនិរទេសខ្លួនបានឱ្យដឹងថាមានព្រះសង្ឃមួយអង្គទៀតបានដុតខ្លួនតវ៉ា នៅភាគខាងកើតតំបន់ទីបេត៍ដើម្បីប្រឆាំងនឹងគោលនយោបាយរបស់ប្រទេសចិននៅតំបន់នេះដែលមានប្រជាពលរដ្ឋរស់នៅច្រើន។ ភ្នាក់ងារស៊ើបអង្កេតរបស់តៃវ៉ាន់ម្នាក់ដែលបានចូលនិវត្តន៍ត្រូវបានចាប់ខ្លួនឃុំនៅក្នុងមន្ទីរឃុំឃាំងរបស់ប៉ូលិសក្រោមបទចោទប្រកាន់ថាបានលួងលោមអតីតអ្នកធ្លាប់ធ្វើការជាមួយទៅលេងប្រទេសចិនហើយបង្ខំពួកគេយកព័ត៌មានសម្ងាត់។ នេះបើតាមសេចក្តីរាយការណ៍របស់ទីភ្នាក់ងារបារាំងAFP។ អង្គការកាកបាទក្រហមអន្តរជាតិបានព្រមានថាស្ថានភាពនៅភាគខាងជើងប្រទេសម៉ាលីកាន់តែអាក្រក់ឡើងៗ សម្រាប់ជនស៊ីវិលរាប់ម៉ឺននាក់ដែលកំពុងព្យាយាមរត់គេចចេញពីការវាយប្រយុទ្ធគ្នារវាងកងទ័ពរដ្ឋាភិបាលនិងពួកឧទ្ទាម ទួររ៉េក។